Diari Oficial de la Generalitat Valenciana


Sumari del DOGV 167, del 05-06-1984 (1984/802981)

ORDRE de 25 d'abril de 1984, de la Conselleria de Cultura, Educació i Ciència, per la qual es regulen les subvencions a Ajuntaments que realitzen programes d'activitats juvenils i d'equipament per a instal.lacions de joventut.
----------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1984/04/25/(5)/dof/vci/html**

### Dades del document

Número de DOGV
:   167

Data del DOGV
:   05-06-1984

Secció del DOGV
:   DISPOSICIONS GENERALS

Número del document
:   1984/802981


Data del document
:   25-04-1984

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

Anàlisi jurídica

Ordre de 25 d'abril de 1984, de la Conselleria de Cultura, Educació y Ciència, per la qual es regulen les subvencions a ajuntaments que realitzen programes d'activitats juvenils i d'equipament per a instal.lacions de joventut.  
Transferides a la Comunitat Valenciana les competències en matèria de Joventut pel Reial Decret 4099/82, de 29 de desembre (BOE de 22 de febrer de 1983), i les adscrites a la Conselleria de Cultura, Educació i Ciència per Decret 23/1983, d?1 de març (D.O. de la G.V. núm. 98, de 15 de març de 1983), pertoca en aquesta Conselleria de realitzar les accions que s'encaminen a promoure la creació d'instal·lacions al servei de la joventut, així com programes d'activitats que en promoguen la participació.   
Atés allò que disposa la Llei 5/83, de 30 de desembre, del Govern Valencià, així com els Decrets 120/83, de 10 d'octubre, i 20/84, de 20 de febrer, sobre estructura orgànica i funcions de la Conselleria de Cultura, Educació i Ciència. En virtut d'això,   
ORDENE:   
Article primer  
La Conselleria de Cultura, Educació i Ciència, dins els límits dels crèdits aprovats en aquest sentit, i a proposta de la Direcció General de Joventut i Esports, procedirà a la concessió de subvencions a Ajuntaments de la Comunitat Valenciana, per als objectius i en les condicions que s'especifiquen en aquesta Ordre.   
Article segon  
1. Aquestes subvencions tindran com a finalitat:   
a) L'equipament o millora de Centres Municipals d'informació Juvenil i Cases de Joventut, promoguts i sostinguts pels Ajuntaments.   
b) Programes d'activitats dels Consellers Locals de Joventut.   
c) Accions encaminades a la constitució de Consells Locals de la Joventut.   
d) Organització de Setmanes de Joventut, d'àmbit municipal o comarcal.   
e) Activitats de temps lliure a realitzar en instal·lacions gestionades per la Direcció General de Joventut i Esports.   
2. En queden excloses les ajudes per a instal·lacions dedicades exclusivament o prioritària a activitats esportives, espectacles i activitats docents i les activitats que no tinguen un clar valor sòcio-cultural i de participació de la joventut.   
Article tercer  
Podran sol·licitar subvencions per a aquests fins els Ajuntaments de la Comunitat Valenciana, exclusivament.   
Article quart  
Les ajudes comprenen els pressupostos següents:   
-Obres de millores o conservació de centres d'informació Juvenil i/o Cases de Joventut.   
-Adquisició de mobiliari i equip per a les mateixes instal·lacions.   
-Programes d'activitats sòcio-culturals per a la joventut.   
Article cinqué  
La quantia de l'ajuda serà determinada per la Conselleria de Cultura, Educació i Ciència, mai no serà superior al 40 % del pressupost total del programa.   
Article sisé  
Per tal de facilitar qualsevol subvenció haurà de presentar la documentació següent:   
1. Quan es tracta de programes d'obres o adquisicions:   
a) Sol·licitud per triplicat, segons el model que es facilitarà als Serveis Territorials de Cultura.   
b) Còpia certificada de l'acord municipal autoritzant la inversió que hom pretén de realitzar, el seu finançament i la part que n'assumeix el mateix Ajuntament.   
c) Projecte funcional de la instal·lació, on se'n justificarà la necessitat, funcions que complirà, pla de funcionament i previsions de finançament.   
d) Si es tracta de realitzar obres, projecte signat per un tècnic competent i document justificatiu de la titularitat de l'immoble; si es tracta d'immobles arrendats o cedits, autorització del propietari per a realitzar-hi obres.  
2. Quan es tracta de programes d'activitats:   
a) Sol·licitud per triplicat, segons el model que es facilitarà als Serveis Territorials de Cultura.   
b) Projecte segons el model que se'n facilitarà, igualment, als Serveis Territorials de Cultura.   
3. En els dos casos, certificació on conste el pressupost total de l'Ajuntament i la part d'aquest que es dedica a la Joventut, amb especificació dels conceptes.   
Article seté  
Les sol·licituds es presentaran al Servei Territorial de Cultura de la província, durant el primer trimestre de l'exercici corresponent.   
Article vuité  
1. El Director General de Joventut i Esports valorarà les sol·licituds presentades i elevarà les propostes al Conseller de Cultura, Educació i Ciència, el qual resoldrà sobre la concessió o denegació.   
2. Com a criteris de valoració, hom tindrà en compte:   
-Nombre i edat dels possibles usuaris de la instal·lació o participants en l'activitat.   
-Pressupost municipal destinat a la joventut.   
-Realitat associativa juvenil existent al municipi.   
-Destí concret de l'immoble objecte de la subvenció o rendibilitat sòcio-cultural de l'activitat.   
Article nové  
Els Ajuntaments sol·licitants queden obligats a:   
1. Comunicar les alteracions que modifiquen les dades presentades.   
2. Admetre la inspecció corresponent de la Conselleria de Cultura, Educació i Ciència.   
DISPOSICIO TRANSITORIA  
Les subvencions que se sol·licitaran referides a l'actual exercici de 1984 s'hauran de presentar al Servei Territorial de Cultura de la província abans del dia 15 de juny.   
DISPOSICIO FINAL  
Aquesta Ordre entrarà en vigor el mateix dia que es publicarà al Diari Oficial de la Generalitat Valenciana.   
València, 25 d'abril de 1984.   
El Conseller de Cultura, Educació i Ciència,  
CEBRIA CISCAR I CASABAN


Còpia Permalink ELI